钦定古今图书集成/明伦汇编/氏族典/第148卷 > 孙守荣
## 钦定古今图书集成/明伦汇编/氏族典/第148卷 > 孙守荣

按《宋史孙守荣传》：“守荣，临安富阳人。生七岁，病瞽，遇
异人教以风角鸟占之术。其法以音律推五数，播五
行，测度万物始终盛衰之理，凡问者一语顷，辄知休
咎。守荣既悟，异人授以铁笛，遂去，不复见。守荣因号
富春子，吹笛，市中人，初不识也，然其术率验。宝庆间，
游吴兴，闻谯楼鼓角声，惊曰：‘旦夕且有变，土人当有’”
典郡者，见王元春，即贺之曰：“作乡郡者，必君也。”元春
初不之信。越两月，潘丙作乱，元春以告变功，果典郡。
自是富春子之名大显，贵人争延致之。淮南帅李曾
伯荐诸朝，既至，谒丞相史嵩之，阍者以昼寝辞，守荣
曰：“丞相方钓鱼园池，何得云尔？”阍者惊异，入白丞相，
丞相一见颇喜之，自是数出入相府。一日，庭鹊噪，命
占之，曰：“来日晡时，当有宝物。”至明日，李全果以玉柱
斧为贡。嵩之又尝得李全檄，藏袖中，询其事，守荣曰：
“此李全诈假布囊二十万尔。”剥封，果如其说。士大夫
咸询履历，守荣不尽答，私谓所知曰：“吾以音推诸朝
绅，互有赢缩，宋禄其殆终乎！”后为嵩之所忌，诬以他
罪，贬死远郡。